ДО

ОБЩИНСКИ СЪВЕТ

БУРГАС

ДОКЛАДНА ЗАПИСКА

От
ЕВГЕНИЙ НИКОЛОВ МОСИНОВ

Общински съветник от групата на БСП

ОТНОСНО – изменение на цена на билет за вътрешноградски транспорт

УВАЖАЕМИ Г-Н ПРЕДСЕДАТЕЛ,

УВАЖАЕМИ ОБЩИНСКИ СЪВЕТНИЦИ,

С решение по т.3 от протокол №34/25.03.2014 год., Общински съвет Бургас е възложил на „Бургасбус“ ЕООД обществения превоз на пътници по общинската транспортна схема на Община Бургас, утвърдена с решение по т.9 от проведено на 25.10.2000 г. заседание на Общински съвет - Бургас (Протокол №16) и е одобрил договор за извършване на обществена услуга за превоз на пътници. В изпълнение на така приетото решение на Общински съвет Бургас е подписан договор №04-06-66/692/- 10.06.2014 год., като към настоящият момент „Бургасбус” ЕООД осъществява услугата по превоз на пътници по общинската транспортна схема с предоставените му от Община Бургас 28 (двадесет и осем) съчленени дизелови автобуса, марка Соларис, модел Урбино 18  и 39 (тридесет и девет) соло метанови автобуса, марка Соларис, модел Урбино 12.
Така подписаният договор предвижда, че дружеството „Бургасбус” ЕООД получава право да извършва обществен превоз на пътниците по маршрутите от Общинска транспортна схема, но тарифната политика за всички видове превозни документи и техните цени се утвърждават от Общинския съвет.
 От май месец 2010 год. и към настоящият момент цената на билета за градския транспорт е в размер на 1.00 лв. От 2015 год. на международните пазари се наблюдава чувствително понижение на цените на петрола, който е и основната суровина за производство на бензини и дизелови горива. Тази тенденция ведно с въведените нови пазарни стратегии за привличане и задържане на клиенти доведе до значително понижаване на цените на горивата на дребно. 
Към днешна дата цената на дребно в страната за бензин А 95 варира от 1,70 лв. за литър до 1,93 лв., за дизел от 1,60 лв. за литър до 1,81 лв. за литър и средна цена на метана към 02.2016 год.- 1,49 лв.
Към април месец 2010 год. цените на дребно на някои от горивата са били, както следва: за бензин А95 – 2,13 лв. за литър, дизел – 2,09 лв. за литър. 
Следователно налице е поевтиняване на горивата което би следвало да доведе и до намаляне на цената за предоставяне на услугата – обществен превоз на пътници. Налице необходимост и възможност за понижаване на цената на билета за градски транспорт от 1,00 лв. на 0,90 лв. 
С оглед на гореизложеното и на основание чл.21 ал.1 т.23 ЗМСМА и договор №04-06-66/692/- 10.06.2014 год.  предлагам Общински съвет Бургас да приеме следното решение:

Изменя цената на билет за вътрешноградски транспорт от 1,00 лв. на 0,90 лв.

ЕВГЕНИЙ МОСИНОВ
Общински съветник
